
BIROUL PERMANENT

AL

CAMEREI DEPUTAŢILOR



În conformitate cu prevederile Regulamentului Camerei Deputaţilor, vă înaintăm, alăturat, Raportul asupra propunerii legislative privind administrarea şi exploatarea căilor ferate române a domnului deputat Gheorghe Dinu, primit cu adresa nr.302 din 7 octombrie 2002.



În raport de obiectul de reglementare şi conţinutul său, proiectul de lege face parte din categoria legilor ordinare.

PREŞEDINTE,

István Antal

RAPORT

propunerii legislative privind administrarea şi 

exploatarea  căilor ferate române



1. În conformitate cu Regulamentul Camerei Deputaţilor, Comisia pentru industrii şi servicii a fost sesizată, cu adresa nr.302 din 7 octombrie 2002, pentru avizare şi dezbatere în fond, cu propunerea legislativă privind administrarea şi exploatarea căilor ferate române a domnului deputat Gheorghe Dinu.



Prin acest proiect, iniţiatorul propune înfiinţarea Regiei Autonome - Compania Naţională a Căilor Ferate Române prin fuzionarea, prin absorbţie, a actualelor entităţi şi a filialelor acestora rezultate în urma divizării Societăţii Naţionale a Căilor Ferate Române - S.A., având ca principal obiect de activitate gestionarea infrastructurii feroviare şi efectuarea transporturilor publice pe calea ferată.



Propunerea legislativă a fost avizată favorabil de Consiliul Legislativ, cu nr.1247 din 30 septembrie 2003, cu observaţii şi propuneri şi cu menţiunea că acestea se referă numai la structurarea unor concepte şi la probleme de tehnică legislativă.



Comisia pentru apărare, ordine publică şi siguranţă naţională, cu nr.302/656/26.11.2002, Comisia pentru buget, finanţe şi bănci, cu nr.492/15.10.2002 şi Comisia juridică, de disciplină şi imunităţi, cu nr.302/26.11.2002, propun respingerea propunerii legislative.



Guvernul României, cu actul nr.4023/MRP/22.08.2002 - 2024/DPSG/15.08.2002, a comunicat că nu susţine această propunere legislativă, întrucât:



- revenirea la vechea structură organizatorică a căilor ferate române contravine principiilor economiei de piaţă şi directivelor Uniunii Europene;



- propunerea încalcă obiectivele structurale stabilite în cadrul Aranjamentului stand-by dintre România şi Fondul Monetar Internaţional;



- normele privind repartizarea capacităţilor de infrastructură feroviară au fost preluate incomplet din Ordonanţa Guvernului nr.133/2000 privind repartizarea capacităţilor de infrastructură feroviară.



2. În raport de obiectul de reglementare şi conţinutul său, proiectul de lege face parte din categoria legilor ordinare.



3. Examinarea proiectului de lege a avut loc în mai multe şedinţe ale comisiei, la care au participat domnul deputat Gheorghe Dinu - iniţiatorul propunerii legislative şi specialişti din cadrul Ministerului Transporturilor, Construcţiilor şi Turismului. Iniţiatorul propunerii legislative a solicitat informaţii suplimentare privind actuala formă de organizare a sistemului feroviar naţional, reformele din sistemul feroviar al ţărilor din Uniunea Europeană şi eficienţa economică a actualei forme de organizare.



La şedinţa comisiei din data de 16 septembrie 2003, au participat domnul deputat Gheorghe Dinu şi specialişti din cadrul Ministerului Transporturilor, Construcţiilor şi Turismului sub conducerea domnului secretar de stat Traian Panait.



Reprezentanţii Ministerului Transporturilor, Construcţiilor şi Turismului au prezentat membrilor comisiei situaţia economică a unităţilor feroviare înainte de reorganizare faţă de situaţia actuală, perspective pentru următoarea perioadă a sistemului feroviar naţional, situaţia reorganizării căilor ferate române comparativ cu reformele din principale ţări europene şi directivele Uniunii Europene în domeniul transportului feroviar.



4. La lucrările comisiei au participat 22 deputaţi din totalul de 25 de deputaţi membri ai comisiei.



Raportul comisiei a fost adoptat cu 18 voturi pentru şi 4 voturi împotrivă.



5. Având în vedere:



- propunerea de respingere a proiectului transmisă de Guvernul României;



- propunerea de respingere a proiectului a comisiilor de specialitate ale Camerei Deputaţilor;



- informaţiile suplimentare prezentate de Ministerul Transporturilor, Construcţiilor şi Turismului;



- directivele Uniunii Europene în domeniul transportului feroviar;



- necesitatea încheierii, până la sfârşitul anului 2003, a negocierilor cu Uniunea Europeană privind Capitolul 9 - Politica în domeniul transporturilor,



membrii Comisiei pentru industrii şi servicii au hotărât să propună plenului Camerei Deputaţilor, respingerea propunerii legislative privind administrarea şi exploatarea căilor ferate române a domnului deputat Gheorghe Dinu.

                 PREŞEDINTE,                                         SECRETAR,

                   István Antal                                           Aurelia Vasile

Expert,

Daniel Bădina

